(10) การควบคุมภายใน

-   รายละเอียดเกี่ยวกับระบบการควบคุมและการตรวจสอบภายในของบริษัทฯ
    นั้นอยู่ในหัวข้อการกำกับดูแลกิจการข้อ 13 แล้ว (ดูหน้า 58 ประกอบ)

-   คณะกรรมการตรวจสอบได้ให้ความเห็นเกี่ยวกับการควบคุมภายในและการบริหารความเสี่ยงรวมทั้งการกำกับดูแลกิจการที่ดี
    ตามรายละเอียดที่แนบมาพร้อมนี้แล้ว

-   ผู้สอบบัญชีได้รายงานระบบการควบคุมภายในด้านการบัญชีตามรายละเอียดที่แนบมาพร้อมนี้แล้ว

รายงานของคณะกรรมการตรวจสอบ

คณะกรรมการบริษัทฯ ได้แต่งตั้งคณะกรรมการตรวจสอบ 3 ท่าน
ซึ่งไม่ใช่ผู้บริหารและมีความอิสระโดยมอบหมายหน้าที่และความรับผิดชอบภารกิจที่สำคัญ ได้แก่
การสอบทานงบการเงิน ดูแลให้มีระบบควบคุมภายในที่เหมาะสมและมีประสิทธิภาพ
มีการปฏิบัติงานที่โปร่งใสตามหลักบรรษัทภิบาลที่ดี
การประเมินการบริหารรวมทั้งการพิจารณาเพื่อเสนอแต่งตั้งผู้สอบบัญชี ในปี 2549
คณะกรรมการตรวจสอบได้มีการประชุมรวม 13 ครั้ง
และได้รายงานสรุปผลการประชุมต่อคณะกรรมการบริษัทฯ ทุก 3 เดือน พอสรุปสาระสำคัญได้ดังนี้

การสอบทานงบการเงิน คณะกรรมการตรวจสอบได้สอบทานงบการเงินรายไตรมาส
งบการเงินประจำปีของบริษัทฯ
และของบริษัทย่อยเพื่อให้มั่นใจได้ว่างบการเงินดังกล่าวได้จัดทำขึ้นอย่างถูกต้องตามมาตรฐานบัญชีและมีการเปิดเผยข้อมูลที่ครบถ้วนเพียงพอเชื่อถือได้

ระบบควบคุมภายใน คณะกรรมการตรวจสอบได้พิจารณาและให้ความเห็นของแผนงานตรวจสอบของปี
2549 และได้รับรายงานการตรวจสอบทุกเดือน
ซึ่งได้ให้ข้อสังเกตุและข้อเสนอแนะกับแผนกตรวจสอบเป็นประจำเพื่อให้การปฏิบัติงานเกิดผลงานที่มีประสิทธิภาพและประสิทธิผล

การกำกับดูแลการบริหารความเสี่ยง
คณะกรรมการตรวจสอบได้สอบทานรายงานและผลการปฏิบัติงานของคณะกรรมการบริหารความเสี่ยงตามที่ได้รับมอบหมายจากคณะกรรมการบริษัทฯ
เห็นว่ามีการประเมินปัจจัยความเสี่ยง
การบริหารความเสี่ยงด้วยการเสนอแนวทางป้องกันเพื่อลดผลกระทบที่อาจเกิดขึ้นต่อการดำเนินธุรกิจอย่างเหมาะสมตามสภาพธุรกิจ
ในการนี้คณะกรรมการตรวจสอบได้ให้ข้อสังเกตุที่เห็นว่าเป็นประโยชน์เพื่อให้การบริหารความเสี่ยงดำเนินไปอย่างได้ผลดียิ่งขึ้น

การทำรายการที่เกี่ยวโยงกัน คณะกรรมการตรวจสอบได้สอบทานการทำธุรกรรมของบริษัทฯ
กับกิจการและหรือบุคคลที่เกี่ยวโยงกันรวมทั้งรายการที่อาจมีความขัดแย้งทางผลประโยชน์เพื่อให้มีการเปิดเผยข้อมูลที่ชัดแจ้งและเพียงพอ

การปฏิบัติตามกฎหมายและข้อกำหนดของทางการ
คณะกรรมการตรวจสอบได้ดูแลการปฏิบัติงานของบริษัทฯ
ให้ถูกต้องตามกฎหมายที่เกี่ยวข้องตลอดจนข้อกำหนด
และประกาศของคณะกรรมการกำกับหลักทรัพย์และตลาดหลักทรัพย์
ตลอดจนตลาดหลักทรัพย์แห่งประเทศไทย

การแต่งตั้งผู้สอบบัญชี
คณะกรรมการตรวจสอบได้พิจารณาและเสนอขอความเห็นชอบจากคณะกรรมการบริษัทฯ
เพื่อขออนุมัติต่อที่ประชุมใหญ่ผู้ถือหุ้นให้แต่งตั้ง นายณรงค์ พันตาวงษ์ หรือนายรุทร เชาวนะกวี
หรือนางสายฝน อินทร์แก้ว แห่งบริษัท สำนักงาน เอินส์ท แอนด์ ยัง จำกัด เป็นผู้สอบบัญชีประจำปี
2550

คณะกรรมการตรวจสอบมีความเป็นอิสระในการปฏิบัติงานตามภารกิจที่ได้รับมอบหมาย
โดยได้เชิญผู้สอบบัญชีของบริษัทฯ
มาร่วมประชุมหารือเกี่ยวกับการปฏิบัติงานของผู้สอบบัญชีและระบบการควบคุมภายในของบริษัทฯ
โดยสรุปคณะกรรมการตรวจสอบพิจารณาแล้วเห็นว่าในรอบปี 2549 ที่ผ่านมาคณะกรรมการบริษัทฯ
รวมทั้งผู้บริหารของบริษัทฯ ได้ให้ความสำคัญกับการบริหารงานตามหลักบรรษัทภิบาลที่ดี
มีจริยธรรมในการประกอบธุรกิจ ให้ความสำคัญกับปัจจัยความเสี่ยงที่อาจส่งผลกระทบกับบริษัทฯ
มีการปฏิบัติตามข้อกฎหมายที่เกี่ยวข้อง มีการจัดทำรายงานทางการเงินให้มีความถูกต้อง เชื่อถือได้
และมีการเปิดเผยข้อมูลที่เพียงพอ เพื่อให้เป็นไปตามมาตรฐานการบัญชีที่รับรองทั่วไป
มีระบบการควบคุมภายในที่เพียงพอและเหมาะสม มีระบบการกำกับดูแลกิจการที่ดี
ไม่ปรากฏข้อบกพร่องที่เป็นสาระสำคัญ

วันที่ 27 กุมภาพันธ์ 2550

ในนามคณะกรรมการตรวจสอบ

(นายผดุง เตชะศรินทร์)

ประธานคณะกรรมการตรวจสอบ

20 กุมภาพันธ์ 2550

เรื่อง รายงานระบบการควบคุมภายในด้านการบัญชี

เรียน คณะกรรมการ

บริษัท ลานนารีซอร์สเซส จำกัด (มหาชน)

ตามที่สำนักงานฯ ได้ตรวจสอบงบการเงินของบริษัท ลานนารีซอร์สเซส จำกัด (มหาชน)
สำหรับปีสิ้นสุดวันที่ 31 ธันวาคม 2549 และได้เสนอรายงานการตรวจสอบลงวันที่ 20 กุมภาพันธ์
2550 ไปแล้วนั้น สำนักงานฯ
ขอเรียนว่าในการตรวจสอบงบการเงินดังกล่าวตามมาตรฐานการสอบบัญชีที่รับรองทั่วไป
เพื่อแสดงความเห็นว่า งบการเงินนี้แสดงฐานะการเงิน
ผลการดำเนินงานและกระแสเงินสดโดยถูกต้องตามที่ควรในสาระสำคัญตามหลักการบัญชีที่รับรองทั่วไปหรือไม่เพียงใดนั้น
สำนักงานฯ ได้ศึกษาและประเมินประสิทธิภาพการควบคุมภายในด้านบัญชีของบริษัทฯ
ตามที่เห็นจำเป็นเพื่อประโยชน์ในการกำหนดขอบเขตของการปฏิบัติงานตรวจสอบให้รัดกุมและเหมาะสม
ซึ่งสำนักงานฯ
ไม่พบข้อบกพร่องที่เป็นสาระสำคัญของระบบการควบคุมภายในด้านบัญชีที่จะมีผลกระทบอย่างเป็นสาระสำคัญต่อการแสดงความเห็นต่องบการเงิน
ณ วันที่ 31 ธันวาคม 2549

อย่างไรก็ตาม สำนักงานฯ ขอเรียนว่าในการตรวจสอบบัญชีสำนักงานฯ มิได้ตรวจสอบทุกรายการ
หากแต่ใช้วิธีการทดสอบเท่านั้น
นอกจากนั้นการศึกษาและการประเมินประสิทธิภาพระบบควบคุมภายในด้านบัญชีมีวัตถุประสงค์เพียงเพื่อประโยชน์ในการสอบบัญชีดังที่กล่าวไว้ข้างต้น
ดังนั้นจึงไม่อาจชี้ให้เห็นถึงข้อบกพร่องทั้งหมดที่อาจมีอยู่ในระบบการควบคุมภายในของบริษัทฯ ได้

สำนักงานฯ ขอขอบคุณเจ้าหน้าที่ของบริษัทฯ ที่ได้ให้ความร่วมมือในการตรวจสอบบัญชีของบริษัทฯ
เป็นอย่างดี

ขอแสดงความนับถือ

(สายฝน อินทร์แก้ว)

ผู้สอบบัญชีรับอนุญาต เลขทะเบียน 4434